ธพว.เข้าประกบลูกหนี้ สกัดหนี้เสียจากภัยแล้ง
เอสเอ็มอีแบงก์รับมือภัยแล้ง-เศรษฐกิจชะลอ สั่งประกบลูกหนี้ สกัดหนี้ตกชั้น
21 ก.ค. 2558

เอสเอ็มอีแบงก์รับมือภัยแล้ง-เศรษฐกิจชะลอ สั่งประกบลูกหนี้ สกัดหนี้ตกชั้น
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ได้มอบหมายให้เจ้าหน้าที่ธนาคารทุกสาขาทั่วประเทศติดตามดูแลลูกค้ารายเดิมที่ได้รับผลกระทบจากภาวะเศรษฐกิจที่ชะลอตัว และปัญหาภัยแล้งที่ส่งผลให้ยอดขายลดลงอย่างใกล้ชิด โดยเฉพาะการผิดนัดชำระหนี้และการขอผ่อนชำระหนี้ โดยธนาคารได้เตรียมมาตรการรองรับปัญหาไว้แล้ว ทั้งการยืดเวลาชำระหนี้ออกไปให้ หรือการลดวงเงินการชำระบางส่วน เพื่อให้ลูกค้าที่เป็นเอสเอ็มอีสามารถดำเนินธุรกิจได้อย่างต่อเนื่อง
“ธนาคารมอบหมายให้เจ้าหน้าที่ประจำสาขาทั้งประเทศติดตามดูแลลูกค้ารายเดิมที่ได้รับผลกระทบจากภาวะเศรษฐกิจที่ชะลอตัวและปัญหาภัยแล้ง ทั้งลูกค้าธนาคารรายเดิมและรายใหม่ รวมทั้งที่ผ่านมาได้ว่าจ้างสถาบันการศึกษาช่วยตรวจสอบและติดตามผู้ประกอบการเอสเอ็มอีรายย่อยที่มีวงเงินกู้ 1 ล้านบาท ให้มีครอบคลุมมากขึ้นอีกด้วย” นางสาลินี กล่าว